Bjarni Hammer

Bjarni Hammer (født 8. mars 1975) er en færøysk politibetjent, idrettsmann og politiker (Jv.) fra Tvøroyri.

Han var viseborgermester på Tvøroyri i perioden 2013–2016, og har siden sittet i kommunestyret. Kommunen er en sosialdemokratisk bastion på Færøyene. I 2015 ble han innvalgt på Lagtinget. Fra februar til mars 2018 var han permittert fra Lagtinget mens han ble etterforsket for anklager om hasjsalg. Statsadvokaten henla saken, da intet straffbart forhold fantes bevist. I mai 2018 møtte Hammer som varamann for Sjúrður Skaale i det danske Folketinget.

Hammer har vært en aktiv roer for Froðbiar Sóknar Róðrarfelag, Miðvágs Róðrarfelag og Suðuroyar Kappróðrarfelag. I det siste har han også vært styreformann. Han vant det færøyske mesterskapet i roing med seksmannsbåten «Riddarin» i 2011, og kom på andreplassen med timannsbåten «Suðuroyingur» i 2012.

Mens Hammer studerte i Danmark, tok han sølv i verdensmesterskapet i kickboksing i 1998 og gull i danmarksmesterskapet i 1999.

Han er utdannet politi, og har vært ansatt som politibetjent siden 2002.

Han er sønn av lærer Havgrímur Hammer og sykepleier Ella Hammer. Foreldrene var også sosialdemokrater, og faren var medlem av kommunestyret på Tvøroyri.

Referanser 

Færøyske lagtingsmedlemmer
Færøyske politifolk
Færøyske roere
Kickboksere
Personer fra Tvøroyri
Fødsler i 1975